O‘ZBEKISTON RESPUBLIKASI OLIY MAJLISI HUZURIDAGI AMALDAGI QONUN HUJJATLARI MONITORINGI INSTITUTINI TAShKIL ETISh TO‘G‘RISIDA

Demokratik islohotlarni yanada chuqurlashtirish, O‘zbekiston Respublikasining qonun hujjatlarini xalqaro normalarga muvofiqlashtirish, inson huquqlari sohasidagi huquqiy normalarga rioya etilishi ustidan monitoring hamda samarali nazoratni ta’minlash maqsadida O‘zbekiston Respublikasi Oliy Majlisining Kengashi qaror qiladi:
 1. O‘zbekiston Respublikasi Oliy Majlisi huzurida Amaldagi qonun hujjatlari monitoringi instituti tashkil etilsin.
 2. Belgilab qo‘yilsinki, Amaldagi qonun hujjatlari monitoringi instituti yuridik shaxs bo‘lib, o‘z faoliyatida O‘zbekiston Respublikasi Oliy Majlisiga hisobdordir.
 3. Amaldagi qonun hujjatlari monitoringi institutining Ustavi va tarkibiy tuzilishi 1 va 2-ilovalarga muvofiq tasdiqlansin.
 4. Amaldagi qonun hujjatlari monitoringi institutining asosiy vazifalari deb quyidagilar belgilansin:
 amaldagi qonun hujjatlarini hamda ularning inson huquqlari sohasidagi xalqaro normalarga muvofiqligini o‘rganish;
 inson huquqlari sohasidagi xalqaro huquqiy normalarni O‘zbekiston Respublikasining amaldagi qonun hujjatlariga joriy etish yuzasidan takliflar ishlab chiqish;
 inson huquqlarini rag‘batlantirish va himoya etish borasidagi huquqiy-tatbiqiy tajribani o‘rganish va umumlashtirish, qonun hujjatlarini takomillashtirish yuzasidan tavsiyalar ishlab chiqish;
 xalqaro va huquqni himoya qilish tashkilotlari bilan inson huquqlari sohasida hamkorlikni rivojlantirishga qaratilgan takliflar tayyorlash;
 qonun loyihalarini ilmiy ekspertizadan o‘tkazish, shu jumladan xorijiy ekspertlar va institutlarni jalb etgan holda shunday ekspertizalar o‘tkazish;
 qonunchilik ishining rejalari hamda dasturlariga doir takliflar ishlab chiqish.
 5. Belgilab qo‘yilsinki, Amaldagi qonun hujjatlari monitoringi institutining direktori Kengash qarorini keyinchalik sessiyada tasdiqlash sharti bilan Oliy Majlis Kengashi tomonidan lavozimga tayinlanadi va lavozimdan bo‘shatiladi.
 Amaldagi qonun hujjatlari monitoringi Instituti direktorining o‘rinbosari Oliy Majlis Raisining taqdimnomasi bo‘yicha Oliy Majlis Kengashi tomonidan lavozimga tayinlanadi va lavozimdan bo‘shatiladi.
 6. Respublika budjeti mablag‘lari Amaldagi qonun hujjatlari monitoringi institutini moliyalash manbalari deb belgilansin.
 7. O‘zbekiston Respublikasi Vazirlar Mahkamasi ikki haftalik muddat ichida Amaldagi qonun hujjatlari monitoringi institutini tashkil etish va uning faoliyatini moddiy ta’minlash yuzasidan qaror qabul qilsin.
 8. Ushbu qaror O‘zbekiston Respublikasi Oliy Majlisi tasdig‘iga kiritilsin.
 1. O‘zbekiston Respublikasi Oliy Majlisi huzuridagi Amaldagi qonun hujjatlari monitoringi instituti (matnda bundan buyon Institut deb yuritiladi) ilmiy-tadqiqot muassasasidir.
 Institut o‘z faoliyatini O‘zbekiston Respublikasi qonun hujjatlariga hamda ushbu Ustavga muvofiq olib boradi.
 2. Institut o‘z mol-mulkiga ega bo‘lgan yuridik shaxs hisoblanadi, mustaqil balansga, O‘zbekiston Respublikasi banklarida milliy va xorijiy valyutada hisobvaraqlarga, O‘zbekiston Respublikasi Davlat gerbi tushirilgan muhrga hamda o‘z faoliyati uchun zarur boshqa belgilarga ega bo‘ladi.
 Institut o‘z nomidan shartnomalar tuzishi, mulkiy va shaxsiy nomulkiy huquqlarni qo‘lga kiritishi, zimmasiga vazifalar olishi hamda sudda da’vogar va javobgar bo‘lishi mumkin.
 Institut o‘z majburiyatlari yuzasidan o‘z mol-mulki bilan javob beradi.
 3. Institutning davlat tilidagi to‘liq rasmiy nomi — O‘zbekiston Respublikasi Oliy Majlisi huzuridagi Amaldagi qonun hujjatlari monitoringi instituti.
 4. Institutning asosiy vazifalari quyidagilardan iborat:
 amaldagi qonun hujjatlarini hamda ularning inson huquqlari sohasidagi xalqaro normalarga muvofiqligini o‘rganish;
 O‘zbekiston Respublikasi qonun hujjatlarini demokratiya va inson huquqlari sohasidagi xalqaro normalar va standartlarga muvofiqlashtirish yuzasidan takliflar ishlab chiqish;
 inson huquqlari sohasidagi xalqaro huquqiy normalarni O‘zbekiston Respublikasining amaldagi qonun hujjatlariga joriy etish yuzasidan takliflar ishlab chiqish;
 qonunchilik ishi mexanizmini takomillashtirish yuzasidan takliflar tayyorlash;
 inson huquqlarini rag‘batlantirish va himoya qilish bo‘yicha huquqiy tatbiqiy tajribani o‘rganish va umumlashtirish, shuningdek amaldagi qonun hujjatlarini takomillashtirish yuzasidan tavsiyalar ishlab chiqish;
 institutlar va xalqaro tashkilotlar bilan O‘zbekistonda inson huquqlari monitoringi sohasida hamkorlikni rivojlantirishga qaratilgan takliflar tayyorlash;
 qonun loyihalarini ilmiy ekspertizadan o‘tkazish, shu jumladan xorijiy ekspertlar va institutlarni jalb etgan holda shunday ekspertizalar o‘tkazish;
 amaldagi qonunlarning ro‘yobga chiqarilishi va ularning ijrosini nazorat qilish mexanizmini takomillashtirish yuzasidan takliflar tayyorlash;
 qonunchilik ishlari yuzasidan joriy va istiqbolga mo‘ljallangan rejalar hamda dasturlarga doir takliflar ishlab chiqish.
 5. Yuqorida sanab o‘tilgan vazifalarni bajarish uchun Institut:
 O‘zbekiston Respublikasi Oliy Majlisining qo‘mitalari va komissiyalari bilan, O‘zbekiston Respublikasi Vazirlar Mahkamasi, vazirliklari, davlat qo‘mitalari va idoralari bilan o‘zaro hamkorlik qiladi;
 davlat ilmiy-texnika dasturlari doirasidagi tadqiqotlarning asosiy yo‘nalishlarini, Institutning ilmiy-tadqiqot ishlari rejalarini ro‘yobga chiqaradi;
 qonunchilik faoliyatining dolzarb muammolarini ilmiy tadqiq etish sohasida, shu jumladan inson huquqlari sohasida respublikadagi ilmiy-tadqiqot institutlari va oliy o‘quv yurtlari bilan, ularning idoraviy bo‘ysunuvidan qat’i nazar, o‘zaro hamkorlikni amalga oshiradi;
 xalqaro tashkilotlar, xorijiy ilmiy-tadqiqot, maslahat va o‘quv markazlari, olimlar va mutaxassislar bilan ilmiy va amaliy aloqalar o‘rnatadi, aloqalarni rivojlantiradi va mustahkamlaydi, ular bilan hamkorlik shartnomalarini tuzadi;
 xalqaro huquqning amaldagi normalari, shu jumladan inson huquqlari sohasidagi normalari ma’lumotlarining bankini shakllantiradi;
 respublika va xorijiy davlatlarning olimlari hamda mutaxassislari ishtirokida muammoli, aniq maqsadga qaratilgan ilmiy munozaralar, konferensiyalar, simpoziumlar o‘tkazadi;
 xalqaro huquq normalarining o‘rganilishi va taqqoslanishini hamda inson huquqlari sohasidagi davlatlararo shartnomalarga O‘zbekistonning qo‘shilishi yuzasidan takliflar tayyorlanishini ta’minlaydi;
 qonun loyihalari yuzasidan takliflar tayyorlaydi hamda O‘zbekistonning xalqaro majburiyatlarga rioya etishi nuqtai nazaridan qonunlarning ekspertizasini o‘tkazadi.
 6. Institut o‘ziga yuklatilgan vazifalarni bajarish uchun quyidagi huquqlarga ega:
 qonun hujjatlarida nazarda tutilgan huquqiy munosabatlarga o‘z nomidan kirishish;
 Institut vakolat doirasiga kiruvchi muammolar yuzasidan muvofiqlashtiruvchi, ilmiy-maslahat va boshqa kengashlar, idoralararo ekspert komissiyalari tuzish, shuningdek maxsus yig‘ilishlar chaqirish;
 amaldagi qonun hujjatlari monitoringi sohasida takliflar, xulosalar va tahliliy materiallar tayyorlash uchun zaruratga qarab olimlar, mutaxassislardan muvaqqat ishchi guruhlari tuzish;
 tegishli xalqaro va xorijiy tashkilotlar bilan belgilangan tartibda mutaqobillik asosida kerakli axborot almashuvini o‘tkazish;
 o‘z faoliyatini moliyalash uchun Institut olayotgan budjetdan tashqari mablag‘lardan, shu jumladan valyuta mablag‘laridan qonunda belgilangan tartibda foydalanish;
 O‘zbekiston Respublikasining normativ hujjatlarini, davlat hokimiyati va boshqaruv organlaridan, vazirliklar, davlat qo‘mitalari, idoralar, uyushmalar, korporatsiyalar, konsernlar, korxonalar va tashkilotlar, hokimliklardan yo‘riqnoma yo‘sinidagi hisobot, axborot va tahliliy materiallarni belgilangan tartibda olish;
 shartnoma asosida ilmiy-tadqiqot ishlari olib borish, olingan daromadni Institut xodimlarini moddiy rag‘batlantirishga, uning moddiy-texnika bazasini mustahkamlashga, ijtimoiy masalalarni hal etishga sarflash;
 banklarda hisobvaraqlar ochish va ular bo‘yicha tegishli operatsiyalar o‘tkazish.
 7. Institutga direktor boshchilik qiladi, u Oliy Majlis Kengashi tomonidan, Kengash qarorini keyinchalik sessiyada tasdiqlash sharti bilan lavozimga tayinlanadi va lavozimdan bo‘shatiladi.
 Direktor davlat hokimiyati va boshqaruvining respublika hamda mahalliy organlarida, korxonalar, tashkilotlar va muassasalarda, jamoat birlashmalarida, xalqaro tashkilotlarda Institut nomidan ish ko‘radi.
 8. Institut direktori:
 Institutning faoliyatiga rahbarlik qiladi;
 o‘zining vakolat doirasiga taalluqli masalalar yuzasidan qarorlar qabul qiladi;
 Institut xodimlari bajarishi majburiy bo‘lgan buyruqlar va farmoyishlar chiqaradi;
 Institutga yuklangan vazifalar bajarilishi va o‘z zimmasidagi vazifalar amalga oshirilishi uchun shaxsan javob beradi; 
 belgilab qo‘yilgan miqdor va ish haqi fondi doirasida, Oliy Majlis Kengashi bilan kelishilgan holda Institutning shtat jadvalini tasdiqlaydi;
 Institutning tarkibiy bo‘linmalari to‘g‘risidagi nizomlarni tasdiqlaydi;
 Institutning xarajatlar smetasini tasdiqlaydi;
 Institutning hisobotlarini, uslubiy va yo‘riqnoma ishlanmalarini tasdiqlaydi;
 Institut nomidan shartnomalar va bitimlar tuzadi;
 qonun hujjatlariga muvofiq xodimlar bilan mehnat shartnomalari tuzadi va ularni to‘xtatadi;
 xodimlarni rag‘batlantirish va taqdirlash shakllarini belgilaydi, lavozim maoshlariga ustama va qo‘shimcha haqlar belgilab qo‘yadi, xodimlarga moddiy yordam ko‘rsatish yuzasidan qarorlar qabul qiladi;
 Institutning moddiy boyliklari va undirilgan mablag‘larini tasarruf etadi, mol-mulkni boshqarish yuzasidan qarorlar qabul qiladi, moliyaviy, to‘lov va hisob-kitob hujjatlari hamda boshqa hujjatlarni imzolaydi, ishonchnomalar beradi;
 Institut xodimlari o‘rtasida lavozim vazifalarini taqsimlaydi;
 o‘z vakolati doirasida boshqa masalalarni hal etadi.
 9. Institut direktorining o‘rinbosari direktorning topshirig‘i bo‘yicha uning ayrim vazifalarini bajaradi va u bo‘lmagan yoki o‘z vazifalarini amalga oshirishi mumkin bo‘lmagan holda direktor lavozimini vaqtincha egallab turadi.
 10. Bo‘linmalarning boshliqlarini, muvaqqat ijodiy jamoalarning rahbarlarini Institut direktori tayinlaydi.
 11. Institutning asosiy tarkibiy bo‘linmalari quyidagilardan iborat: bo‘lim, shu’ba, aniq muammolarni hal etish uchun tuziladigan tadqiqot ishchi guruhi.
 12. Institut doirasida Institut ta’sis etadigan davriy nashrlarning tahrir hay’ati va tahririyati tashkil etilishi mumkin.
 13. Institutning mol-mulkini asosiy fondlar, muomaladagi mablag‘lar, shuningdek moliyaviy resurslar va moliya bilan ta’minlashning barcha manbalari hisobidan olingan boshqa moddiy boyliklar tashkil etadi.
 Institut mol-mulkining qiymati uning mustaqil balansida aks etiladi.
 14. Institut mablag‘lari:
 Institut Ustavda belgilangan faoliyatni amalga oshirishi uchun kerakli budjet mablag‘lari;
 Davlat ilmiy-texnika dasturlari ro‘yxatiga kiritilgan ilmiy dasturlarni moliya bilan maqsadli ta’minlash, tanlov ishlarini, shuningdek davlat hokimiyati va boshqaruvi organlarining buyurtmalari asosida bajariladigan ishlarni amalga oshirish uchun ajratiladigan mablag‘lardan tashkil topadi.
 15. Institut o‘z faoliyati natijalarining buxgalteriya hisobini yuritadi, statistika hisobdorligini olib boradi.
 16. Institut Ustaviga o‘zgartishlar va qo‘shimchalarni Oliy Majlis Kengashi keyinchalik O‘zbekiston Respublikasi Oliy Majlisida tasdiqlash sharti bilan kiritishi mumkin.
 17. Institutni qayta tashkil etish (qo‘shib yuborish, birlashtirish, bo‘lish, ajratib chiqarish, qayta tuzish) yoki tugatish Oliy Majlis Kengashining qarori asosida keyinchalik O‘zbekiston Respublikasi Oliy Majlisida tasdiqlash sharti bilan amalga oshiriladi.
 1. Institut ma’muriyati — direktor;
 direktor o‘rinbosari.
 2. Milliy qonun hujjatlarini va xalqaro huquq normalarini umumlashtirish va tartibga solish axborot-tahlil bo‘limi
 2.1. Bo‘lim boshlig‘i
 2.2. Bosh ilmiy xodim
 2.3. Yetakchi ilmiy xodim
 2.4. Katta inspektor
 3. Xalqaro huquq normalarini milliy qonun hujjatlariga joriy etish muammolarini o‘rganish bo‘limi
 3.1. Bo‘lim boshlig‘i 
 3.2. Bosh ilmiy xodim 
 3.3. Katta inspektor 
 4. Norma yaratish faoliyati istiqbolini belgilash va qonun loyihalari ekspertizasi bo‘limi 
 4.1. Bo‘lim boshlig‘i 
 4.2. Bosh ilmiy xodim 
 4.3. Bosh ilmiy xodim 
 4.4. Yetakchi ilmiy xodim 
 4.5. I toifali ish yurituvchi-kotiba
 5. Amaldagi qonun hujjatlarini ijro etish tajribasini o‘rganish bo‘limi 
 5.1. Bo‘lim boshlig‘i 
 5.2. Bosh ilmiy xodim 
 5.3. Bosh ilmiy xodim 
 5.4. Yetakchi ilmiy xodim 
 7. Kotibiyat 
 7.1. Kotibiyat boshlig‘i 
 7.2. Ish yuritish bo‘yicha katta inspektor 
 7.3. Buxgalter